PATVIRTINTA
Marijampolės savivaldybės administracijos direktoriaus įsakymu

MARIJAMPOLĖS SAVIVALDYBĖS ŠEIMOS STIPRINIMO 2024-2027 METŲ PROGRAMOS PROJEKTŲ ATRANKOS IR FINANSAVIMO 2024 METŲ MARIJAMPOLĖS SAVIVALDYBĖS BIUDŽETO LĖŠOMIS KONKURSO NUOSTATAI

I SKYRIUS
BENDROSIOS NUOSTATOS
[bookmark: _Hlk96942153]
	1. Marijampolės savivaldybės šeimos stiprinimo 2024-2027 metų programos projektų finansavimo 2024 metų konkurso nuostatai (toliau – Nuostatai) reglamentuoja Marijampolės savivaldybės (toliau - Savivaldybės) šeimos stiprinimo politikos įgyvendinimo 2024-2027 metų programos (toliau – Programa) projektų finansavimo 2024 metų konkurso (toliau – Konkurso) tvarką.
	2. Konkursas organizuojamas įgyvendinti Savivaldybės Programai, kuri patvirtinta 2024 m. balandžio 2 d. Marijampolės savivaldybės šeimos komisijos protokolu Nr. K - 165 (23.21.E).
	3. Programą įgyvendina ir koordinuoja Marijampolės savivaldybės administracijos (toliau – Administracijos) Socialinių paslaugų skyrius ir Marijampolės savivaldybės šeimos komisija.
	4. Savivaldybės Programos projektų finansavimo 2024 metų konkurso administratorius yra Administracijos Socialinių paslaugų skyriaus vyriausioji specialistė Sigita Greifenbergerienė.
5. Konkurso tikslas – įgyvendinti šeimos stiprinimo priemones Savivaldybėje, stiprinančias savivaldybės šeimas, kurių pagalba būtų užtikrinama šeimų gerovė, sukurta patraukli ir saugi aplinka, kokybiškos sąlygos gyventi ir auginti vaikus.
[bookmark: _Hlk96942334]6. Lėšos Projektams finansuoti numatomos Savivaldybės biudžete ir Savivaldybės strateginiame veiklos plane.
[bookmark: _Hlk96942352]7. Savivaldybės biudžeto lėšos skiriamos įgyvendinti:
7.1. organizuoti mokymus šeimoms apie krizių valdymą ir suteikti joms įrankius bei išteklius, padedančius įveikti iššūkius;
7.2. organizuoti specialius seminarus ir mokymus būsimiems tėvams, kurie aptartų ne tik fizinę, bet ir emocinę motinystės ir tėvystės pusę;
7.3. organizuoti psichologinės pagalbos teikimą šeimoms, kurioms gresia paauglystės iššūkiai, arba kurios susiduria su priklausomybėmis ir onkologiniais susirgimais;
7.4. sukurti vaikų integracijos programą, kuri leistų atvykstančioms šeimoms lengviau įtraukti vaikus į vietos švietimo ir socialinę aplinką (stovyklos);
7.5. organizuoti bendrus renginius ir susitikimus, kuriuose dalyvautų tiek atvykstančios, tiek vietos šeimos, skatinant bendradarbiavimą ir draugystę (Šeimos diena).
8. Konkursas laikomas įvykusiu, kai pateikiama bent viena paraiška. Projektų įgyvendinimo terminas – nuo Savivaldybės biudžeto lėšų naudojimo nevyriausybinės organizacijos projektui įgyvendinti sutarties (toliau – sutartis) įsigaliojimo dienos iki Projekto vykdymo termino pabaigos dienos, pagrįstos Pareiškėjo patvirtintomis išlaidų apmokėjimą pagrindžiančių dokumentų kopijomis, bet ne vėliau kaip iki einamųjų metų gruodžio 15 dienos.
	9. Nuostatuose vartojamos sąvokos:
	9.1. Projekto paraiška – pareiškėjo ar jo įgalioto asmens, turinčio teisę veikti pareiškėjo vardu, raštiškai užpildyta ir pateikta paraiškos forma;
9.2. Pareiškėjas – yra juridinis asmuo, teikiantis Konkursui paraišką;
9.3. Projektas – tikslinė šeimų grupė ar šeimos stiprinimo organizacijos veikla, kuri turi nustatytus pasirengimo ir įgyvendinimo terminus, tikslus, finansavimo šaltinius, vykdytojus ir dalyvius.
	10. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos šeimos stiprinimo įstatyme ir kitose teisės aktuose. 

II SKYRIUS
REIKALAVIMAI PAREIŠKĖJAMS

11. Projektų paraiškas (toliau – Paraiška) teikti gali:
11.1. vietinės šeimas vienijančios organizacijos, registruotos Lietuvos Respublikos teisės aktų numatyta tvarka;
11.2. vietinės su šeimomis dirbančios organizacijos, registruotos Lietuvos Respublikos asociacijų įstatymo, Lietuvos Respublikos viešųjų įstaigų įstatymo, Lietuvos Respublikos religinių bendruomenių ir bendrijų įstatymo, Lietuvos Respublikos labdaros ir paramos fondų įstatymo nustatyta tvarka;
11.3. Savivaldybės švietimo įstaigos (veikloms pagal nuostatų 13.1. punktą);
11.4. Nacionalinių šeimos organizacijų skyriai, filialai ar padaliniai, kurie pagal organizacijų nuostatus (įstatus) turi Marijampolės skyrius, filialus ar vidinius organizacijos padalinius veikiančius Savivaldybėje (veikloms, kurias vykdys Marijampolės padaliniai, skyriai, filialai Savivaldybės teritorijoje). 
12. Projekto pareiškėjai yra pripažįstami netinkamais gauti finansavimą, jeigu:
12.1. ankstesnių konkursų metu nevykdė įsipareigojimų; neatsiskaitė už lėšų panaudojimą, laiku nepateikė projekto vykdymo veiklos ir finansinės ataskaitos, ne pagal paskirtį panaudojo lėšas ar kitaip pažeidė finansines projektų finansavimo nuostatas. Projektų pareiškėjai, pripažinti netinkamais gauti finansavimą, netenka teisės dalyvauti projektų finansavimo konkurse vienerius metus, o pateikti projektai nevertinami ir nefinansuojami. 
12.2. projekto teikėjas yra šios programos konkurso kito šiame konkurse dalyvaujančio projekto pareiškėjo partneris tuomet projekto pareiškėjo paraiška nesvarstoma ir nevertinama. 

III SKYRIUS
PROJEKTŲ FINANSUOTINOS SRITYS IR VEIKLOS

13. Konkurso būdu finansuojamos šios veiklos ir sritys:
13.1. mokymai šeimoms apie krizių valdymą, suteikiant jiems įrankius bei išteklius, padedančius įveikti iššūkius;
	13.2. specialūs seminarai ir mokymai būsimiems tėvams, kuriuose būtų aptartos ne tik fizinės, bet ir emocinės motinystės ir tėvystės pusės;
	13.3. psichologinės pagalbos teikimas šeimoms, kurioms gresia paauglystės iššūkiai, arba kurios susiduria su priklausomybėmis ar onkologiniais susirgimais šeimoje;
	13.4. vaikų integracijos programos, kurios leistų atvykstančioms šeimoms lengviau įtraukti vaikus į vietos švietimo ir socialinę aplinką;
	13.5. šeimos diena, edukacinė iniciatyva, organizuoti šeimos dieną siekiant supažindinti šeimas su šeimai teikiamomis paslaugomis savivaldybėje, šviesti tėvus tėvystės klausimais, emocijų valdymo temomis, bei gyvenimo krizių įveikos temomis, dalyviai tėvai ir vaikai.
	14. Netinkamos Projektui finansuoti išlaidos:
	14.1. ūkio inventoriui, baldams, transporto priemonėms, ryšio priemonėms, kompiuterinei įrangai ir kitoms priemonėms ir įrangai, kuri nusidėvi per vienerius metus, o jos vieno vieneto vertė yra didesnė negu 500 Eur, įsigyti;
	14.2. pastatų rekonstrukcijai, kapitaliniam remontui, pagrindinėms priemonėms įsigyti, investiciniams projektams finansuoti;
	14.3. patalpoms remontuoti, rekonstrukcijai ir statybai;
	14.4. transporto techninei apžiūrai ir draudimui;
	14.5. projekto parengiamojo etapo išlaidoms (parengiamojo etapo išlaidos yra visos išlaidos, susijusios su veikla, vykdyta iki pateikiant paraišką, pvz.: paraiškos rašymas, sąrašų sudarymas ir pan.);
	14.6. įsiskolinimams padengti; 
	14.7. dienpinigiams išmokėti;
	14.8. kitos tiesiogiai su projekto įgyvendinimu nesusijusios išlaidos. 

IV SKYRIUS
PROJEKTŲ FINANSAVIMO PRIORITETAI

15. Savivaldybės tarybos 2024 m. kovo 25 d. „Dėl šeimos stiprinimo Marijampolės savivaldybėje prioriteto nustatymo“ nustatytas šeimos stiprinimo Savivaldybėje prioritetas – šeimos gerovės užtikrinimas, kuriant saugią ir palankią aplinką.

V SKYRIUS
KONKURSO PASKELBIMAS IR PARAIŠKŲ PATEIKIMAS

	16. Konkurso administratorius apie konkursą skelbia Savivaldybės interneto svetainėje www.marijampole.lt. Skelbime nurodoma paraiškų priėmimo terminas (ne daugiau kaip 10 kalendorinių dienų po Konkurso paskelbimo), finansavimo sritys, bendrieji ir specialieji reikalavimai paraiškoms teikti, reikalavimai su paraiška pateikiamiems dokumentams, reikalavimai pareiškėjams, paraiškų teikimo tvarka ir terminai, vyriausiojo specialisto už konkurso vykdymą atsakingo vardas, pavardė ir kontaktai.
17. Paraiška rengiama užpildant Projekto paraiškos formą (1 priedas).
18. Paraiškoje turi būti pateikta:
	18.1. paraiškos užpildymo data, numeris ir vieta;
18.2. informacija apie Projektą teikiančią organizaciją: organizacijos pavadinimas, registracijos kodas, adresas, banko rekvizitai, organizacijos vadovo vardas pavardė, telefono numeris, el. paštas, Projekto vadovo vardas, pavardė, telefono numeris, el. paštas;
18.3. informacija apie Projektą: pavadinimas, įgyvendinti reikalinga suma, iš Savivaldybės biudžeto prašoma suma, bendras Projekto dalyvių skaičius, problema ar situacijos analizė, tikslas, uždaviniai, trumpas Projekto aprašymas, veiklų planas, įgyvendinimo trukmė, laukiami rezultatai, išlaidų sąmata, pridedami dokumentai.
	19. Paraiška turi būti užpildyta kompiuteriu lietuvių kalba, atspausdinta ir kartu su pridedamais dokumentais tvarkingai susegta, pasirašyta organizacijos vadovo arba jo įgalioto asmens.
20. Projekte numatomos išlaidos negali dubliuoti išlaidų, finansuojamų iš kitų valstybės ar Savivaldybės biudžeto programų.
	21. Pareiškėjas kartu su paraiška pateikia šiuos dokumentus:
	21.1. organizacijos registravimo pažymėjimo kopiją, įstatų (nuostatų) kopiją (teikiantiems projekto paraišką pirmą kartą arba įstatai (nuostatai) yra atnaujinti);
21.2. dokumento, patvirtinančio asmens teisę veikti Pareiškėjo vardu, kopiją (jei pareiškėjui atstovauja ne vadovas);
	22. Paraiška pateikiama pasirinkus vieną iš būdų:
22.1. originalą pateikiant Marijampolės savivaldybės administracijai (J. Basanavičiaus a.1, 3 ar 4 priėmimo langelyje);
	22.2. siunčiama paštu, adresu: J. Basanavičiaus a. 1, 68307 Marijampolė. Pašto žymoje nurodyta išsiuntimo ar pateikimo siųsti data turi būti ne vėlesnė kaip konkurso skelbime nurodyta galutinė projektu paraiškų pateikimo data;
22.3. elektroniniu paštu paslauga@marijampole.lt, laiško temos laukelyje (Subject) nurodant - Šeimos stiprinimo 2024-2027 metų programos projektų finansavimo 2024 metų konkursui. Užpildytą paraišką ir papildomus dokumentus pateikti visus kartu vienoje pdf rinkmenoje (faile).
23. Paraiška turi būti pateikta iki Konkurso skelbime nurodytos paskutinės paraiškų pateikimo dienos ir valandos. Visos Paraiškos, gautos po jų priėmimo termino, nevertinamos.
24. Pateikus paraiškas, Pareiškėjo iniciatyva Projekto aprašymo taisyti, tikslinti, pildyti ar pateikti papildomus dokumentus negalima.

VI SKYRIUS
PARAIŠKŲ VERTINIMAS IR ATRANKA

25. Savivaldybės vykdomosios institucijos sprendimu pateiktoms paraiškoms vertinti sudaroma projektų vertinimo ir atrankos komisija (toliau – Komisija), paskiriamas komisijos pirmininkas, sekretorius ir nariai.
26. Komisija sudaroma ne mažiau kaip iš 3 narių.
27.	Komisijos pirmininkas šaukia Komisijos posėdžius, pirmininkauja posėdžiams, koordinuoja komisijos darbą.
28.	Komisijos sekretorius:
28.1. pasibaigus paraiškų nustatytam pateikimo terminui, bet ne vėliau kaip per 5 darbo dienas, patikrina paraiškų atitiktį formaliems reikalavimams, nurodytiems Konkursų nuostatų 17 punkte, parengia Komisijos nariams informaciją apie gautas paraiškas, ruošia paraiškų suvestinę, kurioje nurodyti paraiškų teikėjai, prašoma finansuoti suma, Projekto dalyvių skaičius;
28.2. Organizuoja ir protokoluoja Komisijos posėdžius;
28.3 Komisijos pavedimu nurodo Pareiškėjams patikslinti paraiškose pateiktą informaciją, renka paaiškinimus ir patikslintus dokumentus ir juos teikia Komisijai.
29. Komisijos pagrindinė veiklos forma – posėdžiai, kuriuos šaukia Komisijos pirmininkas savo arba bent vieno Komisijos nario iniciatyva.
30. Pirmasis Komisijos posėdis šaukiamas ne vėliau kaip per 10 kalendorinių dienų nuo paskutinės nustatytos paraiškų pateikimo konkursui dienos.
31. Komisijos posėdžiai yra teisėti, jeigu juose dalyvauja ne mažiau kaip 2/3 Komisijos narių.
32. Komisijos nariams apie rengiamą Komisijos posėdį ne vėliau kaip prieš 3 darbo dienas praneša Komisijos sekretorius. Kartu su pranešimu pateikiama posėdžio darbotvarkė ir medžiaga numatomais svarstyti klausimais.
33. Komisijos sprendimai priimami posėdyje dalyvaujančių Komisijos narių balsų dauguma, o Komisijos sprendimai įforminami protokolu, kurį pasirašo Komisijos pirmininkas, jo nesant Komisijos pirmininko pavaduotojas, ir sekretorius. Jei Komisijos narių balsai pasiskirsto po lygiai, galutinį sprendimą priima Komisijos pirmininkas, o jo nesant – Komisijos pirmininko pavaduotojas.
34. Komisijos nariai ir Komisijos sekretorius pirmojo posėdžio metu privalo pasirašyti konfidencialumo pasižadėjimus ir nešališkumo deklaracijas bei užtikrinti konfidencialumą, viešai neskelbti ir neviešinti informacijos, susijusios su paraiškų vertinimu, ir nešališkumo deklaracijas dėl objektyvių sprendimų priėmimo bei viešųjų ir privačių interesų konflikto vengimo (2, 3 priedai). Jeigu yra aplinkybių, galinčių turėti įtakos sprendimui, Komisijos narys (-iai), prieš pradėdamas (-i) nagrinėti paraišką, nusišalina nuo tos paraiškos vertinimo. Jeigu Komisijos narys (-iai) nenusišalina ir vėliau dėl to kyla interesų konfliktas, jo (jų) vertinimo rezultatai laikomi negaliojančiais.
35. Paraiškos paskirstomos vertinti Komisijos nariams. Kiekvieną paraišką įvertina 3 Komisijos nariai. Komisijos nariai įvertina, ar paraiškos atitinka konkurso sąlygose nustatytus bendruosius ir specialiuosius reikalavimus. Dėl paraiškų, kurios neatitinka nustatytų reikalavimų, Komisijos nariai balsuoja. Nusprendus neatmesti paraiškos, Komisijos sekretorius kreipiasi į Pareiškėją, prašydamas per 3 darbo dienas pateikti patikslintus ir (ar) papildytus dokumentus. Pareiškėjui per nustatytą terminą nepateikus prašomų dokumentų, paraiška atmetama.
36. Komisijos narių sprendimu Pareiškėjas gali būti kviečiamas į Komisijos posėdį pristatyti pateiktą Projektą. Pareiškėją apie Komisijos sprendimą ir rengiamą Komisijos posėdį ne vėliau kaip prieš 3 darbo dienas elektroniniu paštu informuoja Komisijos sekretorius.
37. Kiekvieną pateiktą paraišką Komisijos nariai vertina, užpildydami ir pasirašydami  paraiškos vertinimo anketą (4 priedas).
38. Paraiškos vertinamos balais. Apskaičiuojamas Komisijos narių balų vidurkis, kuris įrašomas į apibendrintą įvertintų paraiškų sąrašą.
39. Maksimalus balų skaičius, galimas skirti vienai paraiškai, – 20 balų.
40. Paraiškos, Komisijos narių įvertintos mažiau nei 9 balais, atmetamos.
41. Komisija, įvertinusi paraiškas, priima sprendimą dėl siūlomų remti projektų ir rekomenduojamų finansavimo sumų. Jeigu skiriama mažesnė suma, nei nurodyta paraiškoje, Pareiškėjas ne vėliau kaip per 3 darbo dienas nuo pranešimo gavimo dienos, pateikia patikslintą detalią sąmatą, taip patvirtindama, kad priimtas sprendimas skirti dalį lėšų neturės neigiamos įtakos įgyvendinant Projekte numatytus tikslus. Pareiškėjas turi teisę sumažinti Projekto įgyvendinimo paslaugų apimtį, tačiau neturi teisės keisti paraiškoje nurodytų tikslų ir veiklos turinio.
42. Priėmus sprendimą neskirti finansavimo, Pareiškėjui per 3 darbo dienas išsiunčiamas pranešimas  paraiškoje nurodytu elektroniniu paštu, kurioje nurodomos lėšų neskyrimo priežastys.

VII SKYRIUS
PROJEKTŲ TVIRTINIMAS IR SUTARČIŲ SUDARYMAS

43. Sprendimą dėl lėšų skyrimo Projektams įgyvendinti priima Savivaldybės vykdomoji institucija, atsižvelgdamas į Komisijos protokolą. Konkurso administratorius parengia Savivaldybės vykdomosios institucijos sprendimo dėl lėšų Projektams finansuoti skyrimo projektą.
44. Savivaldybės vykdomajai institucijai priėmus sprendimą dėl lėšų skyrimo, Savivaldybės vykdomoji institucija arba jo įgaliotas asmuo ir paraišką pateikęs Pareiškėjas, kuriam yra skiriamos lėšos, pasirašo Savivaldybės biudžeto lėšų naudojimo sutartį (toliau – Sutartis). Sutartis pasirašoma ne vėliau kaip per 30 kalendorinių dienų nuo Savivaldybės vykdomosios institucijos sprendimo pasirašymo dienos.
45. Jeigu paraišką pateikęs Pareiškėjas, kuriam skiriamos lėšos, nepasirašo Sutarties per 30 kalendorinių dienų nuo Savivaldybės vykdomosios institucijos sprendimo pasirašymo dienos, laikoma, kad jis atsisakė vykdyti Projektą ir finansavimas neskiriamas.
46. Konkurso administratorius apie Projektams skirtas lėšas ne vėliau kaip per 3 darbo dienas nuo Savivaldybės vykdomosios institucijos sprendimo pasirašymo dienos, informuoja Pareiškėją paraiškoje nurodytu elektoriniu paštu.

VIII SKYRIUS
ATSISKAITYMO UŽ LĖŠŲ PANAUDOJIMĄ TVARKA

47. Pareiškėjas Administracijos Buhalterijos skyriui turi pateikti biudžeto išlaidų sąmatos vykdymo ataskaitą, užpildytą pagal Formą Nr. 2, patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“ (pildoma didėjančia tvarka nuo metų pradžios); ketvirtinę - ketvirčiui pasibaigus iki kito ketvirčio pirmojo mėnesio 15 d., metinę - per 30 kalendorinių dienų nuo Projekto įvykdymo dienos, bet ne vėliau kaip iki einamųjų metų gruodžio 15 d.:
47.1. biudžeto lėšų panaudojimą patvirtinančių pirminių dokumentų kopijas;
47.2. kitus prašomus statistinius duomenis, susijusius su biudžeto panaudojimu.
48. Sudaryti sąlygas Lėšų teikėjui tikrinti skirtų biudžeto lėšų panaudojimą.
49. Pateikti Projekto vykdymo ataskaitą Savivaldybės vykdomajai institucijai. (5 priedas).
50. Už Sutartyje numatytų veiklų įgyvendinimą, kokybiškų paslaugų teikimą, Projektui skirtų lėšų tikslinį panaudojimą ir Sutartyje/paraiškoje nurodytų planuojamų veiklos vertinimo rodiklių pasiekimą atsako Pareiškėjas.
51. Pareiškėjas, norėdamas tikslinti Projekto sąmatą ir (ar) Projekto veiklų vykdymo laikotarpį ir (ar) jų trukmę, ir (ar) vietą ne vėliau kaip iki einamųjų metų lapkričio 15 dienos, turi pateikti ir (ar) Projekto veiklų vykdymo laikotarpį, ir (ar) jų trukmę, ir (ar) vietą ir atitinkamai lyginamąjį tikslinamos Projekto sąmatos projektą, ir (ar) lyginamąjį tikslinimo Projekto įgyvendinimo plano projektą. Konkurso administratorius, išnagrinėjęs prašymą ne vėliau kaip per 10 darbo dienų nuo prašymo gavimo dienos priima sprendimą dėl Projekto sąmatos ir (ar) Projekto veiklų ir (ar) vykdymo laikotarpio, ir (ar) trukmės, ir (ar) vietos tikslinimo. Vėliau pateikti prašymai nenagrinėjami. Pareiškėjas be savivaldybės administracijos leidimo gali tikslinti sąmatą, jei nėra įtraukiama nauja išlaidų rūšis ir išlaidų dydžio pakeitimai neviršija 10 procentų tikslinamos bendros išlaidų rūšies eilutės dydžio.
52. Nustačius, kad Pareiškėjas Projektui įgyvendinti skirtas lėšas panaudojo ne pagal paskirtį, Pareiškėjas Savivaldybės administracijai privalo jas grąžinti per penkias darbo dienas į Savivaldybės atsiskaitomąją sąskaitą, kuri nurodyta Sutartyje.
53. Pareiškėjas privalo elektroniniu paštu informuoti Konkurso administratorių apie Projekte numatytų veiklų vykdymo nutraukimą ar sustabdymą ir nurodyti nutraukimo ar sustabdymo priežastis. Pareiškėjas ne vėliau kaip iki einamųjų metų gruodžio 15 d. turi grąžinti Administracijai visas per einamuosius metus Projektui skirtas nepanaudotas lėšas arba netikslingai panaudotas lėšas. Negrąžintos Projektui finansuoti skirtos lėšos išieškomos Lietuvos Respublikos civilinio proceso kodekso nustatyta tvarka.
54. Jei per praėjusius metus įgyvendinant Projektą pareiškėjas nevykdė įsipareigojimų: nepateikė Projekto vykdymo veiklos ir finansinių ataskaitų ar kitaip pažeidė Projektų finansavimo nuostatas arba buvo nustatyti tikslinio lėšų panaudojimo ar buhalterinės apskaitos pažeidimai, kurie per nurodytą laiką nebuvo pašalinti, pareiškėjas praranda teisę teikti Projektą ir gauti finansavimą iš šios programos 1 metams.
55. Pareiškėjas, teikdamas Projektą Konkursui, supranta teikiamų duomenų tikslą, planuojamą jų naudojimą ir perduoda juos laisva valia. Marijampolės savivaldybės administracija tvarko fizinių ir juridinių asmenų duomenis Lietuvos Respublikoje galiojančių teisės aktų nustatyta tvarka. 
56. Pareiškėjas turi viešinti informaciją apie savivaldybės biudžeto lėšomis finansuojamo Projekto (savo interneto svetainėse, vietinėje spaudoje ir pagal galimybes kitose viešosios informacijos rengėjų ir visuomenės informavimo priemonių sistemose) įgyvendinimą, kad Projekto tikslinė (-ės) grupė (-ės) ir visuomenė daugiau sužinotų apie Projekto tikslus, uždavinius, vykdymo eigą, rezultatus.
57. Lėšų auditą atlieka Savivaldybės kontrolės ir audito tarnyba bei Centralizuota savivaldybės vidaus audito tarnyba.





IX SKYRIUS
BAIGIAMOSIOS NUOSTATOS

58. Kilę ginčai sprendžiami Lietuvos Respublikos įstatymų nustatyta tvarka.
59. Šie Nuostatai gali būti keičiami, papildomi ar pripažįstami netekusiais galios Marijampolės savivaldybės vykdomosios institucijos sprendimu.

________________

